
РЕПУБЛИКА СРБИЈА
КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА
Број: 612-00-00111/2014-04
24.10.2014. године
Б е о г р а д
	



На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 24.10.2014. године, донела је

О Д Л У К У
о акредитацији студијског програма

[bookmark: OLE_LINK18][bookmark: OLE_LINK19]Утврђује се да УНИВЕРЗИТЕТ У ПРИШТИНИ-ФАКУЛТЕТ ЗА СПОРТ И ФИЗИЧКО ВАСПИТАЊЕ са седиштем у ЛЕПОСАВИЋУ, ПИБ: 100017631, Матични број: 09034285,  испуњава прописане стандарде за акредитацију студијског програма МАС1 - ФИЗИЧКО ВАСПИТАЊЕ И СПОРТ у оквиру поља друштвено-хуманистичких наука и то за 50 студената у седишту.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ У ПРИШТИНИ-ФАКУЛТЕТ ЗА СПОРТ И ФИЗИЧКО ВАСПИТАЊЕ са седиштем у ЛЕПОСАВИЋУ, је дана 17.1.2014. године поднела захтев за акредитацију студијског програма МАС1 - ФИЗИЧКО ВАСПИТАЊЕ И СПОРТ у оквиру поља друштвено-хуманистичких наука под бројем 612-00-00111/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).
 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.
[bookmark: OLE_LINK10][bookmark: OLE_LINK16]Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ У ПРИШТИНИ-ФАКУЛТЕТ ЗА СПОРТ И ФИЗИЧКО ВАСПИТАЊЕ и предлог одлуке, достављени су Комисији за акредитацију и проверу квалитета.
Kомисија за акредитацију и проверу квалитета, утврдила је да високошколска установа УНИВЕРЗИТЕТ У ПРИШТИНИ-ФАКУЛТЕТ ЗА СПОРТ И ФИЗИЧКО ВАСПИТАЊЕ  за студијски програм МАС1 - ФИЗИЧКО ВАСПИТАЊЕ И СПОРТ  у оквиру поља друштвено-хуманистичких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма, са следећим образложењем.
Студијски програм припада пољу друштвено-хуманистичких наука и области  физичко васпитање и спорт, што је у складу са законом и листом области коју је утврдио Национапни савет за високо образовање. Назив дипломе мастер професор физичког васпитања и спорта је у складу са листом звања коју је утврдио Национални савет, а дужина студија од годину дана је у складу са законом. Програм је први пут акредитован одлуком Комисије   број 612-00-909/2/2008-04 од 22.05.2009. У поднетој документацији нема податка да ли је пре подношења захтева за поновну акредитацију програм прихваћен од стране Сената Универзитета у Приштини. Налаже се установи да Комисији достави одлуку Сената о прихватању програма.
      Квантитативни подаци о програму су следећи:
1. Трајање програма= 1 година (2 семестра)
2. Број ЕСПБ бодова= 60
3. Број студената који се уписује на прву годину= 50
4. Број часова активне наставе по години студија 
I семестар  П 9  + В 3 + СИР 11 = 23
II семеместар  П 7  + В 4   + СИР 6  = 17 
5. Проценат изборности на програму= 46.67%
6. Број наставника на студијском програму= 8
      Број наставника ангажованих са пуним радним временом= 8 
	Број сарадника на студијском програму= 0
7. Бруто простор = 6.806 м2 
8. Просечан бруто простор по студенту=6.806/50 
9. Број библиотечких јединица релевантних за студијски програм=199 
10. Број уџбеника = 26

Стандард 1: Структура студијског програма
Увидом у одговарајуће документе и из описа овог стандарда закључује се да студијски програм МАС Физичко васпитање и спорт има све законом предвиђене елементе. Услови за упис на студијски програм су завршене основне академске студије у обиму 240 ЕСПБ бодова. Сваки предмет носи одређени број ЕСПБ, а целокупне студије се сматрају завршеним када студент испуни све обавезе прописане студијским програмом и при томе сакупи 60 ЕСПБ.

Студијски програм обухвата 11 предмета, од којих је 8 обавезних (где су сврстани стручна пракса  и мастер рад) и 3 изборна предмета од понуђених 6 предмета и то по два у изборним групама.
 
Стандард 2: Сврха студијског програма

На  Факултету  за  спорт  и  физичко  васпитање  школују  се  висококвалификовани стручњаци из подручја физичког васпитања и спорта за извођење наставе физичког васпитања на  свим  нивоима  васпитања  и  образовања,  за спровођење програмираних спортских активности и тренинга селекционисаних појединаца и група  на  свим  нивоима  такмичарског  спорта  деце,  омладине  и  одраслих  и  стручњаци  за спровођење рекреацијских активности у оквиру покрета спорт за све, реализацију физичких активности особа са инвалидитетом и особа оштећеног здравља.

Из наведеног описа сврхе студијског програма може се рећи да он обезбеђује стицање компетенција за препознатљиве и јасне професије и занимања. У складу са претходним коментаром, може се рећи да је сврха овог студијског програма јасно формулисана. Такође, може да се потврди да је сврха студијског програма у складу са основним задацима и циљевима установе.  
 
Стандард 3: Циљеви студијског програма

Предложени студијски програм има следеће циљеве, који се преклапају са циљевима програма ОАС Физичко васпитање и спорт: 
1.  Постизање компентенција и академских вештина из физичког васпитања и спорта, што поред осталог укључује и: 
-  развој креативне способности разматрања проблема, 
-  развој способности критичког мишљења, 
-  развијање способности за тимски рад, 
- овладавање специфичним, практичним вештинама потребним за обављање професије.
2.  Пружање студентима стручних знања која одговарају новим захтевима развоја друштва у сфери проналаска нових технологија и све израженије хипокинезије. 
3.  Оспособљавање студената да самостално проналазе и користе стручну литературу да би дали одговор на постављени задатак или да би решили одговарајући проблем. 
4.  Школовање кадрова који ће се успешно уклапати у глобално друштво и обезбедити мобилност наставног кадра и студената. 
5.  Развијање  свести  код  студената  за  потребом  перманентног  образовања  и  развоја друштва у целини.

Стандард 4: Компетенције дипломираних студената

Савладавањем  студијског  програма  студенти  стичу  опште  и  предметно-специфичне
способности које су у функцији квалитетног обављања стручне и научне делатности. 

Савладавањем студијског програма студенти стичу следеће опште компетенције: способност дијагнозе, анализе, синтезе и предвиђења решења и последица у процесу
физичког вежбања; овладавање методама, и процесима истраживања и рада у оквиру спорта и физичког васпитања; практиковање и развој критичког и самокритичком мишљења и приступа у раду; способност употребе знања у практичном раду са субјекима; развој комуникационе способности и спретности; професионалну етику. 
Предметно-специфичне компетенције које студент стиче су: познавање и разумевање области физичког васпитања и спорта; способност решавања конкретних проблема уз употребу научних метода; повезивање основних знања из различитих научних области и њихова примена; способност праћења новина у струци; развој вештина и спремности у употреби знања у одговарајућем подручју; употреба информационо-комуникационих технологија у овладавању знања.

Стандард 5: Курикулум

Студијски програм МАС Професор физичког васпитања и спорта је први пут акредитован одлуком  број  612-00-909/2/2008-04 од 22.05.2009 од стране Комисије за акредитацију и проверу квалитета. Курикулум се састоји од 5 обавезних предмета, 3 изборна предмета, стручне праксе и израде завршног - мастер рада. Обавезни предмети су: Истраживања у примењеној психологији, Истраживања у примењеној биологији, Мултиваријантна статистика, Методика контроле тренинга, Примењена биомеханика и Истраживања у антропомоторици. Изборни предмет 1 бира се са листе од два предмета: Методика програмирања тренинга, Информатичке технологије у физичком васпитању и спорту, Изборни предмет 2 бира се са листе: Менаџмент у спорту, Маркетинг у спорту, а изборни предмет 3  са листе: Примена савремених дијагностичких средстава у спорту, Програмирање у спорту.  

Просечан број часова активне наставе недељно износи 20, и то: 8 часова предавања, 3.5 часа вежби и 8.5 часова студијског истраживачког рада, што је у складу са законом и стандардима. У књизи предмета дата су имена предметних наставника, циљ, садржај и исход предмета. Сви предмети имају препоручену литературу и спецификацију начина оцењивања. На основу увида у структуру студијског програма и спецификације предмета, закључује се да структура курикулума обухвата све елементе који се захтевају стандардима.
  
У опису о испуњености овог стандарда и у електронском формулару се види да је проценат изборности 46,67%, што је више од захтева стандарда од минимално 30% изборне наставе на студијском програму. 

Стандард 6:  Квалитет, савременост и међународна усаглашеност студијског програма

Студијски програм  је тако конципиран да омогућује студентима  да савладају све неопходне стручне вештине за будући позив мастер професора физичког васпитања и спорта. На основу описа о испуњености стандарда и структуре студијског програма може се рећи да је програм целовит. Увидом у садржаје предмета, методе извођења наставе, може се рећи да програм нуди одређени ниво нових стручних сазнања за овај ниво студија. На основу увида у програме основних и докторских студија на факултету, констатује се да је програм у  усаглашен са другим програмима на овој установи.

У опису овог стандарда наводи се да је студијски програм усклађен са програмима следећих иностраних високошколских установа: Univerza v Ljubljani, Fakulteta za šport, Slovenija; Брно - Faculta sportovnich studii; Софија - Национална спортна академиа „Васил Левски“. У прилозима 6.1, 6.2 и 6.3 дати су програми студија на овим установама. 

Стандард 7: Упис студената

Мастер академске студије може да упише лице које је завршило основне академске студије на акредитованој високошколској установи и остварило најмање 240 ЕСПБ. Одабир студената и упис се, од пријављених кандидата, врши на основу успеха током претходног школовања. Редослед кандидата за упис утврђује се вреднујући општу просечну оцену остварену на основним студијама и дужину студирања на основним студијама. У опису Стандарда 7 наведени су услови и могућности за упис на овај студијски програм (приложен је извод из Статута који се односи на упис студената на мастер студије), па се може закључити да се при упису студената проверавају њихове способности које одговарају карактеру студијског програма.

Планирано да се на програм уписује 50 студената годишње, што одговара  расположивим наставничким и просторним ресурсима установе. У текућој школској години на програму студирају 32 студента.

Стандард 8: Оцењивање и напредовање студената

Студенти са сваким положеним испитом стичу адекватан број ЕСПБ бодова. Сваки предмет има исказан одговарајући број ЕСПБ бодова. Утврђен је број бодова за сваки предмет и дат је опис методологије која је  јединствна за факултет. 

Студент има могућност да за сваки предмет акумулира оцену кроз предиспитне обавезе и испит. Испуњен је услов да у предиспитном делу студент може стећи од 30 до максималних 70 поена. Стицање поена је предвиђено кроз рад у настави испуњавањем предиспитних обавеза и њихов износ се креће између 50 и највише 70 поена колико је захтевима и дефинисано.   
  
Стандард 9:  Наставно особље

Наставу на овом студијском програму реализује 8  наставника, сви ангажовани с пуним радним временом. На програму нема ангажованих сарадника. Од укупног броја наставника 5 наставника је у звању редовног професора, 1  је ванредни професор, а 2 доценти. Просечно оптерећење наставника на овом студијском програму износи је 2.72 часова недељно. Увидом у документацију констатовано је да је један од наставника рођен 1943. године и његово ангажовање у настави није у складу са законом. Налаже се установи да нађе адекватну замену за овог наставника и о томе извести Комисију пре доношења одлуке о акредитацији установе.

Увидом у књигу  наставника, уговоре, радне књижице и референце може се констатовати да  квалификације наставника одговарају њиховим задужењима у наставном процесу. 

Стандард 10: Организациона и материјална средства

Из приложене Табеле 10.1 види се да простор који установа обезбеђује формално задовољава овај стандард. Факултет укупно има на располагању 6806.02 м2 простора за извођење наставе, који укључује и спортске терене. Установа има један амфитетар са 300 места, површине 1800м², 2 слушаонице  од 62.1м2 и 94,47 м2, рачунски центар са 20 места површине 23.45м². Површина библиотеке је  16,5м2, што је недовољно за организовање читаонице и представља недостатак који треба отклонити.

На основу увида у документацију може се закључити да постоји одговарајућа рачунарска опрема за савремено извођење наставе.

У Табели 10.3 Листа библиотечких јединица релевантних за студијски програм наводи се листа од 199 јединицa. Установа је приложила Табелу 10.5 покривеност предмета одговарајућом уџбеничком литературом, и Табелу 10.4 листу уџбеника, на којој је листа од 26 уџбеника, од којих је  у 18 уџбеника аутор или коаутор проф. др Драган Поповић, што је ретко и прилично неуобичајено у универзитетској пракси Србије, мада се запажа да је већина уџбеника сличне тематике.

Стандард 11: Контрола квалитета

Провера квалитета студијског програма се спроводи редовно и систематично путем самовредновања и спољашњом провером квалитета. Провера квалитета студијског програма се спроводи: 
•  анкетирањем студената прве године на почетку студирања, 
•  анкетирањем студената на крају наставе из датог предмета, 
• анкетирањем студената приликом уписа године студија. Тада студенти оцењују студијски програм на  години  коју  су  у  претходној  школској  години  завршили,  
•  анкетирањем наставног и ненаставног особља о квалитету студијског програма и логистичкој подршци студијама;  у  овој  анкети  се  оцењује  рад  деканата,  студентске  службе,  библиотеке,  и осталих служби, 
•  анкетирањем студената приликом овере године студија. Тада студенти оцењују логистичку подршку студијама, 
•  анкетирањем свршених студената при додели диплома о квалитету студијског програма и логистичкој подршци студијама.

Из прилога 11.3, 11.4 и описа стандарда се може закључити да је на установи формиран систем за контролу квалитета. Уз овај стандард приложен је извештај о самовредновању Факултета, који обухвата и самовредновање студијских програма. Из описа стандарда може се видети да је обезбеђено учешће студената у Кoмисији за квалитет.

Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

[bookmark: OLE_LINK14][bookmark: OLE_LINK15][bookmark: OLE_LINK7][bookmark: OLE_LINK11][bookmark: OLE_LINK20][bookmark: OLE_LINK21]УНИВЕРЗИТЕТ У ПРИШТИНИ-ФАКУЛТЕТ ЗА СПОРТ И ФИЗИЧКО ВАСПИТАЊЕ са седиштем у ЛЕПОСАВИЋУ, ПИБ: 100017631, Матични број: 09034285, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма  МАС1 - ФИЗИЧКО ВАСПИТАЊЕ И СПОРТ у оквиру поља друштвено-хуманистичких наука и то за 50 студената у седишту. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

